ORDE do 26 de xuño de 2008 pola que se determinan os servizos mínimos dirixidos a garantir os servizos esenciais durante a folga que terá lugar no Arquivo de Historias Clínicas do Complexo Hospitalario Universitario de Vigo (desde as 8.00 ata as 8.00 horas), os días 30 de xuño e 2, 3, 9, 10, 16, 17, 23, 24, 30 e 31 de xullo de 2008, convocada polas organizacións sindicais CC.OO., CIG, CSI-CSIF, UGT e USAE.
CONSELLERÍA DE SANIDADE — III. OUTRAS DISPOSICIÓNS — 30/06/2008

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1998, do 9 de xuño (DOG nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
Convocada folga polas organizacións sindicais CIG, CC.OO., UGT, CSI-CSIF e USAE, os días 30 de xuño e 2, 3, 9, 10, 16, 17, 23, 24, 30 e 31 de xullo de 2008, das 8.00 ás 8.00 horas, que afectará ao persoal de Arquivo de Historias Clínicas do Complexo Hospitalario Universitario de Vigo, logo da audiencia ao comité de folga e con base no anterior, a Consellería de Sanidade
DISPÓN:
Artigo 1º.-A folga que afecta o persoal que presta servizos no Arquivo de Historias Clínicas do Complexo Hospitalario Universitario de Vigo, situado no Hospital de Rebullón, desde o que se facilita e distribúe a documentación clínica dos pacientes aos distintos servizos do complexo en cada un dos centros que o integran, deberá entenderse condicionada ao mantemento dos servizos mínimos segundo os criterios que se dispoñen nesta orde.
Tendo en conta que a folga está prevista durante un mes, durante tres días laborables na primeira semana e dous días laborables consecutivos nas seguintes e tomando en consideración que a documentación clínica se distribúe cunha antelación de ata 48 horas á data de prestación da asistencia, os servizos mínimos fixados na presente orde resultan necesarios para garantir a asistencia aos pacientes que, pola súa gravidade, requiran tratamento en réxime de hospitalización, atención urxente, así como en calquera asistencia que non poida ser aprazada sen consecuencias negativas para a saúde.
A xestión do arquivo e das historias clínicas é imprescindible para a prestación da asistencia sanitaria, por constituír a historia clínica unha auténtica patobiografía do doente.
Na área de urxencias, resulta necesaria a súa consulta para planificar unha correcta asistencia e alcanzar unha rápida diagnose en circunstancias en que unha mínima demora é susceptible de provocar consecuencias moi graves para os pacientes.
O mesmo cabe afirmar respecto dos ingresos, da área cirúrxica, das salas de probas especiais e dos tratamentos oncolóxicos ou que requiran unha continuidade ou periodicidade determinada na súa administración, en que a falta de historia clínica supón a repetición ou suspensión de probas diagnósticas ou terapeúticas, alongamento da estadía dos pacientes no centro hospitalario e anulación de intervencións cirúrxicas, circunstancias, entra outras, susceptibles de causar graves prexuizos aos usuarios.
Os servizos mínimos responden á necesidade de compatibilizar o respecto ineludible ao exercicio do dereito á folga coa atención aos usuarios.
De acordo coa motivación anterior, os servizos mínimos fixados na presente orde resultan totalmente imprescindibles para manter a axeitada cobertura dos servizos esenciais de asistencia nos centros sanitarios, para os efectos de evitar que se produzan graves prexuízos aos usuarios que, baixo ningún concepto, poden quedar desasistidos polas características do servizo dispensado.
Criterios reitores:
Deberase establecer un número de efectivos suficiente para garantir:
Ingresos.
Intervencións cirúrxicas urxentes.
Consultas de patoloxía oncolóxica.
Realización de tratamentos oncolóxicos ou que requiran unha continuidade ou periodicidade determinada na súa administración.
Realización de probas terapéuticas ou diagnósticas críticas e de realización inaprazable.
Subministración das historias clínicas solicitadas polas áreas de urxencias do complexo hospitalario.
Artigo 2º.-A determinación dos profesionais necesarios con base nos criterios anteriores farase por categoría profesional e a súa fixación debe estar adecuadamente motivada. A xustificación debe figurar no expediente de determinación de mínimos do complexo e debe exteriorizarse axeitadamente para xeral coñecemento dos destinatarios. Deberá quedar constancia no expediente dos factores ou criterios cuxa ponderación conduce a determinar as prestacións mínimas.
Os profesionais necesarios para a cobertura dos servizos mínimos deberán ser publicados nos taboleiros de anuncios de cada centro, con antelación ao comezo da folga.
Con tales premisas, no anexo desta resolución recóllese o número de efectivos de servizos mínimos necesario para cubrir as xornadas de folga.
Artigo 3º.-A designación nominal, que deberá recaer en cada profesional de xeito rotatorio, será determinada polo director-xerente do centro e notificada aos profesionais designados.
A/o profesional designado como servizo mínimo que desexe exercer o seu dereito a folga, poderá solicitar a substitución da súa designación por outra/o profesional que voluntariamente acepte o cambio de maneira expresa.
Artigo 4º.-Os paros e alteracións no traballo por parte do persoal necesario para o mantemento dos servizos mínimos determinados no anexo, así como os expostos nos taboleiros de anuncios de cada centro, serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 5º.-O disposto nos artigos anteriores non significará ningún tipo de limitación dos dereitos que a normativa reguladora da folga lle recoñece ao persoal nesta situación, nin tampouco sobre a tramitación e os efectos das peticións que a motiven.
Artigo 6º.-Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías á poboación e usuarios do servizos sanitarios. Os altercados ou incidentes que se produzan serán obxecto de sanción con base nas normas vixentes.
Disposición derradeira
Esta orde producirá efectos e entrará en vigor o mesmo día da súa publicación no Diario Oficial de Galicia.
Santiago de Compostela, 26 de xuño de 2008.
María José Rubio Vidal
Conselleira de Sanidade
Ver referencia pdf "12500D008P037.PDF"